(Chrismon) IN NOMINE PATRIS ET FILII ET SPIRITUS SANCTI. Omnibus recte credentibus ac sanum sapientibus liquet provectum perfectionemque justicię salutem quoque animarum permaxime in elemosinarum largitate consistere. Domino in Euvamgelio pronunciante. Date elemosinam, et ecce omnia munda sunt vobis [Lc. XI, 41]. Quę quamvis multiformiter a devotione fidelium Cristi menbris inpertiatur, uno tamen modo exibita fructuosior, Deoque gratior approbatur, cum scilicet sancta aecclesia, quę Cristi spo[n]sa esse noscitur, bonorum temporalium nobis ab ipso collatorum, munere nostro heres efficitur. Hoc enim modo, non semel tantum, sed perenniter et in omnibus aetatibus facimus nobis amicos spirituales, videlicet ejusdem ecclesię filios, de iniquo mammona, qui nos recipiant in eterna tabernacula [Lc, XVI, 9]. Cujus utilitatis respectu, ego, Gerardus*, cum divina opitulante gratia, mundanę dignitatis multi[s] fulcirer opibus, contuli Divionensi cenobio gloriosissimi martyris Benigni presentia nobilitato, religionisque monasticę statu temporibus nostris famosissimo, hortatu et interpellatione Halinardi abbatis, predicte cenobii quoddam juris mei predium a predecessoribus mei[s] hereditaria mihi lege dimissum. De quo quidem voluntas antecessorum meorum fuerat, ut ad prefatum deveniret locum, sed obstaculo mundanę occupationis a[d] nostra usque tempora remansit inperfectum. Perpendens ergo a Deo mihi reservatum hujus beneficentię fructum, obtuli Deo sanctoque martyri Benigno, pro peccatorum meorum absolutione, proque patris mei Adalberti* et avunculi mei Gerardi* animarum salute, jam memoratum predium, villam scilicet Vulferei Curtis, que sita est in comitatu Solecensi, supra flumen quod dicitur Mosuna, cum omnibus suis appendiciis: in primis, scilicet cum ecclesia in honore Dei Genitricis dicata, servis et ancillis ibi conmanentibus seu alibi dispersis, campis, pratis, silvis, pascuis, aquis aquarumque decursibus, molendinis, cunctis insuper ad predictum alodum interius aut exterius pertinentibus, quesitis et inquirendis, totum ex integro, de mea potestate in jus prefati monasterii rectorumque ejus transfundo, nihil mihi reservans ex omnibus, preter advocati tutelam quam retinui propter animę meę salutem, scilicet ut in rebus a me collatis predictus locus semper haberet ex meis heredibus tutorem ac defensorem. Cujus tutele functionem cuidam nostro fideli, Gerardo nomine, quia vicinior erat, tali commendavi tenore, ut in predicto alodo nihil requirat nihil penitus accipiat; sed si forte contigerit ut humilitas ac mansuetudo monacorum in predicta potestate, au[t] a suis aut ab extraneis, pro aliquo negotio non possit justiciam exigere, si advocatus ab eis fuerit accersitus, et legalem de re pro qua agitur exegerit emendationem, ipsius emendationis tertiam a monasterii ministris accipiat partem. Quod presenti cartę idcirco inserui, ut successorum meorum industria caveat ne elemosina nostra, alicujus advocati cupiditate depereat. Quod si quis parentum aut heredum meorum huic donationi, quod non reor, contradicere aliquando temptaverit, Deo sanctoque teste suo Benigno resistente, non prevaleat, immo regali camere .XXXta auri libras componens, prefato monasterio totidem superadiciat, et nostra donatio inconvulsa stabilisque permaneat. Que publice ac legaliter facta, mea propria manu, multorumque virorum illustrium consistit roborata. S’ ipsius Gerardi, qui hanc donationem fecit. S’ Gunteri. S’ Oderrici, militis ejus. S’ Arnulfi, fratris ejus. S’ Gerardi. S’ Teoderici* comitis. S’ Bosonis. S’ Gerardi. S’ Cononis. S’ Arnulfi. S’ Gunteri. S’ Azzelini. S’ Herberti. Actum monasterio Romarici, publice, die sabbati, II kalendas julii, anno ab incarnatione Domini .M.XXX.III., anno autem regni Chuonradi* imperatoris, anno quoque regni filii ejus, indictione .I., epacta .XVII. In Dei nomine feliciter. Amen. Locus sigilli impressi.